Yerna, tafyirt, ilaq ad tt-tebnuḍ akken iwata, meḥsub taseddast-is ilaq ad d-tban tebna ɣef yiferdisen n tseddast almend n wakken ara tt-tesmerseḍ i umedya-nni i teḥwaǧeḍ. Wammag tinawt, tzemreḍ ad tt-tafeḍ d tafyirt ur nemmid ara. Am wakka ara aɣ-t-id-mlen yimedyatena i d-nekkes seg udiwenni gar Nna Faṭi d Malḥa : « Ah wuh », « Eyyah ! », « Ahh a yelli! », « Aha-kem, a Nna-Faṭi. » Ɣas akken, mi ara heddṛen yiwudam deg wungal-a, Ɛmeṛ Mezdad isenṭaq-iten-id am wakken deg tilawt i la ttmeslayen, d acu kan ameslay-nni yebna akken ilaq, ur d-isebyan ara deg-s asqewqew, neɣ allus, yerna xas tikwal ad tafeḍ yella kra n wallus, yettili kan deg kra n tegnatin, mačči am mi ara ttmeslayen yimdanen deg timawit. Ihi dagi allus yellan yezmer ad yettunebdar deg tugniwin n tesnukyest. D amedya mi ara tettakk ddeɛwa n lxiṛ Malḥa :